บาทเปิด 29.84/86จับตามติกนง.บ่ายนี้
ธนาคารซีไอเอ็มบีไทย รายงาน เงินบาทเปิด 29.84/86 จับตามติกนง.บ่ายนี้ มองกรอบ 29.80-29.90
20 ก.พ. 2556

ธนาคารซีไอเอ็มบีไทย รายงาน เงินบาทเปิด 29.84/86 จับตามติกนง.บ่ายนี้ มองกรอบ 29.80-29.90
นักบริหารเงินจากธนาคารซีไอเอ็มบีไทย เปิดเผยว่า เงินบาทเปิดตลาดเช้านี้อยู่ที่ระดับ 29.84/86 บาท/ดอลลาร์ แข็งค่าขึ้นจากช่วงเย็นวานนี้ที่ปิดตลาดที่ระดับ 29.88/90 บาท/ดอลลาร์ โดยเป็นการแข็งค่าขึ้นตามสกุลเงินภูมิภาค
สำหรับทิศทางของค่าเงินบาทในวันนี้ ปัจจัยสำคัญขึ้นอยู่กับผลการประชุมคณะกรรมการนโยบายการเงิน(กนง.)ในช่วงบ่ายวันนี้ว่าจะมีมติเรื่องอัตราดอกเบี้ยอย่างไร เพราะหากปรับลดดอกเบี้ยลงจากปัจจุบันที่ระดับ 2.75% ก็จะส่งผลให้เงินบาทปรับตัวอ่อนค่าลงได้ แต่หากคงอัตราดอกเบี้ยไว้เท่าเดิม เงินบาทก็น่าจะยังแข็งค่าอยู่ในระดับนี้ต่อ
"คงต้องรอผลประชุม กนง.บ่ายนี้ เพราะถ้ามีมติลดดอกเบี้ย เงินบาทก็จะอ่อนค่าลง แต่ถ้าไม่ลดบาทก็น่าจะแข็งค่าต่อ" นักบริหารเงินระบุ
ส่วนความเคลื่อนไหวของค่าเงินสกุลหลักต่างประเทศช่วงเปิดตลาดเช้านี้ เงินเยนอยู่ที่ระดับ 93.65/69 เยน/ดอลลาร์ จากปิดตลาดเย็นวานนี้อยู่ที่ระดับ 93.62/64 เยน/ดอลลาร์ ส่วนเงินยูโรอยู่ที่ระดับ 1.3420/3422 ดอลลาร์/ยูโร จากปิดตลาดเย็นวานนี้อยู่ที่ระดับ 1.3367/3369 ดอลลาร์/ยูโร
นักบริหารเงิน คาดว่า วันนี้เงินบาทจะเคลื่อนไหวอยู่ในกรอบ 29.80-29.90 บาท/ดอลลาร์